Document ID: 31997D0562

31997D0562
L 232/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 юли 1997 година
относно определяне на специални условия за внос на двучерупчести мекотели, бодлокожи, ципести и морски коремоноги с произход от Тайланд
(текст от значение за ЕИП)
(97/562/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/492/ЕИО на Съвета от 15 юли 1991 г. за определяне на здравните изисквания за производството и пускането на пазара на двучерупчести мекотели (1), последно изменена с Акта за присъединяване на Австрия, Финландия и Швеция, и по-специално член 9, параграф 3, буква б) от нея,
като има предвид, че законодателството в Тайланд определя Министерството на земеделието и кооперациите, дирекция „Рибарство“ - Отдел за инспекции и контрол на качеството на рибата (ОИККР) - за отговорно за инспекцията на здравния статус на двучерупчестите мекотели, бодлокожи, ципести и морски коремоноги, както и за наблюдаването на хигиенните и санитарни условия на производство; като има предвид, че въпросното законодателство оправомощава ОИККР да разрешава или забранява събирането на двучерупчести мекотели, бодлокожи, ципести и морски коремоноги в някои области;
като има предвид, че ОИККР и нейните лаборатории са в състояние да осъществяват ефективен контрол по прилагането на действащите закони в Тайланд;
като има предвид, че компетентните власти в Тайланд са поели задължението да съобщават редовно и своевременно на Комисията данни за наличието на планктон, съдържащ токсини, в зоните на улов;
като има предвид, че компетентните власти в Тайланд са предоставили официални уверения относно изпълнението на изискванията, посочени в глава V от приложението към Директива 91/492/ЕИО, и на изисквания, равностойни на онези, предписани в същата директива, за класификация на зоните на производство и предаване, за одобряване на експедиционните и пречиствателни центрове, а така също и за контрол върху общественото здраве и наблюдение на производството;
като има предвид, че Тайланд отговаря на условията за включване в списъка с трети страни, изпълняващи изискванията за еквивалентност, посочени в член 9, параграф 3, буква a) от Директива 91/492/ЕИО;
като има предвид, че Тайланд желае да изнася за Общността замразени или преработени двучерупчести мекотели, бодлокожи, ципести и морски коремоноги, които са били стерилизирани или подложени на топлинна обработка съгласно изискванията на Решение 93/25/ЕИО на Комисията (2), последно изменено с Решение 97/275/ЕО (3);
като има предвид, че за целта производствените области, откъдето двучерупчести мекотели, бодлокожи, ципести и морски коремоноги могат да се ловят и изнасят за Общността, трябва да бъдат обозначени;
като има предвид, че специалните условия за внос се прилагат, без да се засягат решенията, взети съгласно Директива 91/67/ЕИО на Съвета от 28 януари 1991 г. относно ветеринарно-санитарните изисквания при пускането на пазара на аквакултури и продукти от тях (4), последно изменена с Директива 95/22/ЕИО (5);
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Министерството на земеделието и кооперациите, дирекция „Рибарство“ - Отдел инспекции и контрол на качеството на рибата (ОИККР) - е компетентния орган на Тайланд, който проверява и удостоверява, че двучерупчестите мекотели, бодлокожи, ципести и морски коремоноги отговарят на изискванията на Директива 91/492/ЕИО.
Член 2
Двучерупчести мекотели, бодлокожи, ципести и морски коремоноги с произход от Тайланд и предназначени за консумация от човека, трябва да са с произход от разрешени производствени области, посочени в приложението към настоящото решение.
Член 3
Адресати на настоящото решение са държавите-членки.
Съставено в Брюксел на 28 юли 1997 година.

Labels: 0
3
18
6